ועדת הכספים, כנסת 18, פרוטוקול מספר 570, 2010-12-08 11:20

משה גפני: אני פותח את ישיבת ועדת הכספים.

משה גפני: על סדר היום  צו תעריף המכס והפטורים ומס קנייה על טובין (תיקון מס' 2), התש"ע-2010 (מדחסים חדשים מהסוג המשמש כציוד קירור ברכב מנועי).

יעקב בוזו: הצו שלנו מדבר על מדחסים למזגנים של כלי רכב.

יעקב בוזו: כל חלקי החילוף לכלי רכב היום ממוסים ב-12 אחוזים מס קנייה עם 60 אחוזים.

יעקב בוזו: זה אומר שהאפקטיביות היא של 19.2 אחוזים.

יעקב בוזו: התברר לנו שדווקא המדחסים למזגנים לא היו ממוסים בתעריף המכס וכחלק מהאחידות שאנחנו רוצים ליצור בתעריף, אנחנו רוצים להעלות את מס הקנייה על זה.

יעקב בוזו: יש לציין שכל המזגן עצמו פטור, כל החלקים שלו שגם הם חייבים במס קנייה ואנחנו חושבים שגם מדחסים צריכים להיות חייבים במס קנייה.

זבולון אורלב: בכמה זה מייקר את הרכב?

יעקב בוזו: זה לא מייקר את הרכב.

יעקב בוזו: זה חלק מגוף שנמצא בתוך המזגן.

יצחק וקנין: הוא מדבר על חלקי חילוף.

זבולון אורלב: כשהרכב מגיע, זה כבר ממוסה?

יעקב בוזו: כן.

יעקב בוזו: כשהרכב מגיע, הרכב בעצמו ממוסה.

זבולון אורלב: מדובר כאן עכשיו על מקרה שהתקלקל וצריך להחליף חלק.

זבולון אורלב: בכמה זה ייקר את התיקון?

שגית אפיק: בסך הכל מדובר ב-3 מיליון שקלים.

ציון פיניאן: כל ההכנסות.

זבולון אורלב: אני שואל על האדם הבודד.

זבולון אורלב: מדינת ישראל היא מדינה חמה, וגם מבחינת הבטיחות, חשוב שיהיה לו מזגן ברכב.

פניה קירשנבאום: זה מייקר ב-12 אחוזים.

יעקב בוזו: החלק עולה כ-200 שקלים.

יעקב בוזו: אם אתה לוקח על זה כ-20 אחוזים, מדובר כאן על ארבעים שקלים.

יעקב בוזו: יש לציין שיצרני המזגנים, אלה שמייצרים את המזגן, משלמים על המזגן כבר את המס.

יעקב בוזו: אם הם מייבאים את החלק הזה, הם לא משלמים פעמיים.

יעקב בוזו: אין כאן עניין של כפל מס.

יעקב בוזו: אתה יכול לקבל על זה פטור ואז לשלם על כל המזגן.

יעקב בוזו: לכן אין כל שינוי.

משה גפני: מה אתם אומרים?

זבולון אורלב: אני לא אוהב את זה.

משה גפני: לא אוהב, זה לא מספיק.

משה גפני: כאן לא עוסקים באהבות ושנאות.

משה גפני: מבקשת רשות המסים בצו להשוות את חלקי החילוף.

משה גפני: למה נזכרתם בזה?

יעקב בוזו: פנה אלינו יצרן מקומי שהוא משפץ.

משה גפני: יש כאן מישהו שמייצר?

זבולון אורלב: העשירים לא ישלמו עבור זה.

פניה קירשנבאום: מי שמייצר כאן, התוצרת שלו עולה יותר יקר כי יבוא לא ממוסה.

שגית אפיק: זה יסייע לתוצרת המקומית.

פניה קירשנבאום: את זה אני אומרת.

שגית אפיק: לכן היצרנים המקומיים לא נמצאים כאן.

אמנון כהן: אבל הרכב הוא יבוא.

אמנון כהן: חלקי החילוף שמייצרים כאן לא מתאימים לרכב שלו.

זבולון אורלב: מי שישלם עבור זה, בעיקר אלה האברכים כי העשירונים העליונים, יש להם מכוניות חדשות ושם המזגן לא מתקלקל.

זבולון אורלב: מי עושה את כל ההחלפות האלה?

זבולון אורלב: מי עושה את כל התיקונים?

זבולון אורלב: מודלים בני עשר ו-15 שנים, ואותם מחזיקים האברכים.

משה גפני: זה לא אברך שמקבל הבטחת הכנסה כי אם יש לו רכב, אפילו ישן, הוא לא מקבל הבטחת הכנסה.

זבולון אורלב: אלה רק 10,000 אבל יש עוד.

משה גפני: אתה מדבר על רוב האברכים.

משה גפני: מי פנה אליך?

יעקב בוזו: איך גילינו את זה.

יעקב בוזו: יש יצרן מקומי שמשפץ מדחסים.

יעקב בוזו: הוא למעשה ייבא מדחסים משומשים והוא משפץ אותם.

יעקב בוזו: הוא פנה אלינו ואמר שהמדחסים המשומשים, יש עליהם מס קנייה, וברגע שהוא משחרר אותם מהמכס, הוא צריך לשלם מס קנייה, אבל לעומת זאת היבואנים שמייבאים את המדחסים החדשים, הם פטורים ממס קנייה.

יעקב בוזו: איכשהו יצא שהמדחסים האלה פטורים ממס קנייה.

יעקב בוזו: אמרנו לו שאנחנו נבוא ונתקן את זה כך שגם היבואנים ישלמו את מס הקנייה וגם הוא ישלם כפי שהוא משלם.

משה גפני: אנחנו מצביעים.

משה גפני: ה צ ב ע ה     הצו אושר פה אחד     תודה.